khistorydata/jeongjo-sjw-relations huggingface dataset:
정조 17년 · 목
敎曰日熱如此時囚皆令今日內捧供草記議處照律○義禁府啓言永同前縣監金履錫原情以爲渠赴任以後凡於軍丁一事尤所惕念而本縣軍額京外案付合爲二千三百餘名而隨闕塡補親執捧疤則豈忍以黃口充數乎至於白骨則昨年勘簿以後癘疫大熾死亡相續其數不少値此方農方賑之時簽伍査丁恐致騷擾擬待歲抄釐正矣繡衣出道本縣時初無一言執頉又無一民呈訴則黃白之千餘口云云未知何據乎賑穀事本邑雖是救急邑而還穀不足於排巡故富戶之願納者爲一百十五石饒民之許貸者爲二百八十二石故面議營門待秋還報次取以補賑名色之歸於苟艱饒戶之退有後言甘受其罪而繡啓之以四百五十石爲言者亦未知何故而停退事則官屬所受尤還及吏逋中入於停退者爲三十七石係是官屬所食則固當畢捧而果未免入於混停之中此實渠罪至若耗條則當年停退尤無徵耗之例解曉未得刑具事則訊杖之松木棍杖之無誌莫非未及照察之罪云其所自明終涉粧撰刑具違式泛然以未及照察納供節節可痛請刑推得情敎曰他條竝議處簽丁事之千餘口黃白一款不待渠供已料其繡衣之錯說本邑軍總不過二千云則一日來訴者旣爲千口若使御史加留一日更當倍此該倅雖昏庸寧有全一邑純是黃白之理乎令政院問于御史以啓後更自本府枚擧捧供仍卽議處以爲照律歸一決處之地又啓言淸州前牧使李樂培處更爲嚴問則所供以爲軍餉米太以別還分給乃是本邑年例至於今年稅船裝發只隔數日稅太未捧極爲數多論報巡營請得餉太一千二百石以種子分給一千石以錢還分給民間折價果至於九兩五錢則此非爲官長者所可與知橋梁租名色旣異會付倉穀姑先貸用於賑資將以待秋準報者雖與倉穀那移有異執跡泛論果不無犯用之嫌至於富民錢六百兩則從其自願初非勒徵折租報營明有文跡其子之質言似不過如斯而已刑杖事則典則頒下後安敢違越而斲造之際只要不悖於典則未克照檢其木品松木訊杖之現發於繡衣者至於百箇之多自顧所犯萬殞難贖云刑具一款雖已自服右項三條其所爲供無甚別白請刑推得情敎以一事二事初招更招徒添酬應之端論理議處○政院啓言問于御史尹魯東處則以爲臣於廉察本邑之日以簽丁一事探問於民間則以謂本邑之嶺民來寓者在在成村而謂之漏戶一不査充故軍丁橫侵如黃白逃老疊徵之類殆近千名而無以代頉將不支勘云故臣果混同論列於淸州軍丁之下而以淸州軍丁言之臣之留在於淸州爲二日而二日之內黃白逃老疊徵之來訴者不下千數故果有所仰陳於別單而只緣忙迫未及照檢乃以黃白之一日來訴近千爲辭致有此語實之相反莫非臣昏謬生疏不能區別之致此外別無可達之辭云矣
정조 17년 · 강
召見藥院提調洪良浩及新除守令于誠正閣
정조 17년 · 강
命復設寧邊府藥山東臺烽臺廢置者
정조 17년 · 목
承旨閔台爀啓言臣於年前待罪寧邊而本府烽燧一事有區區所見適因言端敢此仰達本府自是天塹之地而自罷兵營不設間烽只有四十里外德山烽燧一處而處在城外間多遮障無他間烽故以已往事言之丁卯安州之亂亦聞之於五日之後事在邑誌莫重守城之地疏虞莫甚故烟臺及軍校處所朔下等不得已設施者臣果略有所辦置而雖是間烽所重自別不可自下擅便屢報巡營兵營而尙未設施事係邊政不可荏再前道臣今適登筵下詢處之似好矣平安前監司洪良浩曰臣於巡路屢見寧邊果是天險金湯而藥山東臺乃其要害之地舊設烽臺中間廢置寧邊城中無以相接誠爲疏虞而狀聞體重未及許施可合復設之論誠如前府使所奏矣從之
정조 17년 · 강
遞承旨洪明浩以李洪載代之前望也
정조 17년 · 목
明浩不爲仕進情勢似然故有是命
정조 17년 · 목
敎曰承旨兪漢寧致謹之事如是不謹從重推考
정조 17년 · 강
副校理李錫夏上疏賜批
정조 17년 · 목
疏略曰噫嘻近日政注之間疏通之名一出而義理也隄防也墮懷無餘致使窮凶劇逆之親姻血黨布列在朝古今天下寧有是耶雖以昨日都政言之許多政望之特批者多是凶徒醜孼臣不勝愕貽憂惋而至於尹應烈之差除外邑此何擧也嗚呼承烈之罪尙忍言哉君讎國賊息偃封內而故意弛防府隸軍校飛傳急報而徑日掩置致使人彝斁晦國勢岌嶪存亡之機迫在呼吸其爛熳綢繆顧瞻愛護之狀昭不可掩究厥心腸凡有秉彝者孰不骨戰膽掉而只緣天綱太恢王章久屈尙逭金木之誅假息覆載之間已是失刑之大者則今乃凶魁之懲討未行親屬之除命遽降以殿下之聖明何爲而有是萬萬過中之擧也嗚呼磬甸之法置而不講沫血之討已矣無人此固今日群下不誠無狀之罪而以殿下之聖明亦豈不念及於此乎一邑差遣似無輕重其所關係誠非細故伏願還收成命以嚴大防仍命有司亟擧典刑杜絕亂本奠安國家以體我慈聖勤勤懇懇保聖躬衛宗社之苦心至德焉至若伊時赴政銓官政廳承宣目見處分之非常則聯籲覆難靡不用極期於回聽乃是臣分之當然而顧反趁卽頒布視若尋常銓注之任惟允之職固如是乎臣謂當該銓官承宣竝施譴削之典斷不可已也批以赴政銓官及政廳承旨譴削事尹應烈之點下卽添書銓官奚罪前此大於此之類皆擧行承宣又奚罪乎
정조 17년 · 강
命告慶大差倭出來時京接慰官及差備譯官依例差送
정조 17년 · 목
備局啓言卽見禮曹粘目則枚擧東萊府使尹弼秉狀啓以爲關白生子告慶大差倭非久出來京接慰官及差備譯官堂上堂下各一員預爲差出事請令廟堂稟處差倭等所贈宴禮單雜物依例磨鍊擧行爲辭矣京接慰官及差備譯官差送自是前例依此擧行之意請分付該曹該院允之
정조 17년 · 강
定壯勇營別武士久勤每都目遷轉之式
정조 17년 · 목
壯勇營啓言本營別武士之勤勞比各營自別而元無久勤之制乃於三內禁軍革罷後該番正領之久勤移屬於別武士與各該番正領通同間五都目遷轉矣今則別武士倍增於設施之初正領有減於七番之時其久勤比前而稍近當初三內移屬之久勤還屬於各番正領使之通同於前仕通計之類每都目遷轉而前仕通計之久勤則移屬於本營別武士俾有遷轉之實效而在禁軍正領別無所損以此定式施行之意請分付該曹允之
정조 17년 · 강
命時囚李樂培金履錫照律以間
정조 17년 · 목
義禁府啓言淸州前牧使李樂培餉太事旣是報營請得爲民納稅者又無自官取剩之跡則比之那移立本似有間隔至於橋梁租雖捧在各倉而旣與會付還穀有別則爲補賑資姑先貸用容或有說富民錢六百兩事囚供則托以報營而繡啓則斷以勸分雖緣賑穀之拮據難免名色之苟且刑具中訊杖之斲以松木者己是法外而長短厚薄俱不中式不能審愼之罪尤極痛駭所當以此照律而黃白冤懲一款旣因特敎自本道行査請待査啓一體擬律敎以更思簽丁之不察與繡啓未必一一無差本邑素稱有弊不待行査必知有勒徵繡衣豈以太孟浪之說登諸啓中乎直爲照律以聞又啓言永同前縣監金履錫更招以爲昨日供招不能明白指陳又有此更問之命益不勝惶懍之至簽丁一款非不欲竭誠奉行而荒歲搜括易致擾民癘疫死亡又復相續黃白逃老之弊難保其必無而設有嶺民之一時留接者朝聚暮散之類乍充旋逃其勢必然故果不得査括則民間之以此稱冤容或無怪此莫非不善擧職之致云金履錫之黃白冤徵一款繡衣對辭不過民間之傳說則設有未及塡代之事比請淸州之紛然衆訴容或有間還穀停退條之混及於吏逋者繡啓則以爲七十石囚供則以爲三十七石而無論數爻之多寡新舊不能區別吏民同歸停退糴政之淆雜據此可知至於富民租則貸下名色極涉不正不可以充報賑資有所寬貸訊杖之斲以松木棍杖之初無刻誌揆以法意尤爲可痛請以此照律允之
정조 17년 · 강
平安監司李秉模以江界府還集與新入民戶成册馳啓
정조 17년 · 목
狀啓云云還接新入民戶一千五百六十二戶內一千一百五十戶本府三百五十七戶各鎭五十五戶玉洞還接七十三戶內四十九戶前府使時還接二十四戶時府使時還接新入一千四百八十九戶內八百六十三戶前府使時新入六百二十六戶時府使時新入人口七千四百二十七口內八百三十八口築室入處內二百八十三口前府使時築室入處五百五十五口時府使時築室入處六千五百八十九口挾戶居生內四千一百三十四口前府使時挾戶居生二千四百五十九口時府使時挾戶居生壬子式元戶一萬一千六百三十三戶今報還接與新入一千五百六十二戶式後加數近年總己酉式元戶一萬二千八十戶比加一千一百十五戶最多總己卯式元戶二萬一千二百六十一戶比縮八千六十六戶
정조 17년 · 목
疏略曰臣冒陳辭本悉暴衷懇未能天心之孚格更勤聖敎之鄭重稽首奉讀感愧交集第臣賤疾已成癃痼雖以藥院供職言之日次候班尙不得趨進效誠恬然闕禮十居七八時或蒙恩名接而拜跪陞降每每須人問候請診之際雖一二句奏語猶不免顚錯遺忘雖欲憑恃寵靈黽勉膺命其於國體之苟簡廟謨之委屬何哉伏見批旨中歷引我朝諸大臣年老後拜相者之敎臣是何人敢與前輩之老成耇俊較擬於萬一乎才德經綸之相去天淵臣固未敢屑屑容議而神識之消耗筋力之衰頹古之耆相亦何嘗有如臣之甚者哉宋朝宰相有以老疾居職者而諫臣以政府非養病之坊譏之假使臣前此已叨是職癃衰之後理宜力懇辭免矧今旣處閒局復應重務揆以事體尤萬萬不可伏乞聖明特許解臣議政之任俾蒙終始生成之澤批以初諭再諭旣懇且懃竊意肅命之擧不待三諭之後辭疏又至引讓愈篤大臣體國之義決不容若是況大臣也故不以筯力責之不以筋力責之也故自昔枚卜多在於耆耇且求之近古之例首相年近八耋者一年之內赴朝堂不過是數次況卿之康旺有勝於古之八耋首相者乎苟有體諒之心初何拔例重卜卿須卽日簉朝以聽我面諭仍敎曰此批答遣史官傳諭造朝日子知來○注書徐有聞書啓以爲臣敬奉聖批傳諭于領議政洪樂性則以爲前後恩諭萬萬隆重臣豈不知感激殊渥▣蹶趨承者義分之所當然而蠢然若無所省識再上附奏連陳辭章煩聒而不知止者是誠可已而不可已者哉今又史官儼臨誕宣聖批優異之恩眷愈篤愈摯誨責之諄複且嚴且勤至有卽日簉朝之命伏不勝感惶震悚實欲鑽地而不可得也到此地頭惟當他不暇顧冒沒承膺而第自日前本症之外又添暑感神息凛綴末由自力謹當數日調治如有一分可强之勢則扶曳進身少伸叨謝之忱更暴至懇仰請體諒之恩云矣
정조 17년 · 강
左參贊鄭民始疏辭新除總帥賜批
정조 17년 · 목
批以總帥新命實循輿論予非私於卿者昨臘卿在湖南也金判府因召登對話舊談今不覺筵燭之屢跋而語次適及於卿其娓娓之奏至今歎服不忘欲使明義一部如日月之長明用捨之際安得不留意也至於壯營提擧之難於兼帶事前此一遞未免曲循壯提雖緊任豈比度支惠局之專總財賦守使雖漫務亦與訓御總禁通稱五營則彼而兼帶此作應遞亦未知其爲可鄕其勿辭行公
정조 17년 · 강
大司諫李喆模上疏還給仍命遞差捧置承旨推考
정조 17년 · 목
疏略曰伏惟我聖上以天地好生之德施雨露不擇之仁疏蕩之政鎭日斯行凡在曕聆孰不欽仰贊歎而臣愚死罪不能無區區憂慨者存自有疏通以來明燭其罪累至重在下而難於奉行者則輒皆添書以下一番二番便同例常而又有今番一二望筒事矣噫尹承烈之罪可勝誅哉伊時事欲言則胷先塞而膽先掉爲今日臣子者擧懷必死之心則渠亦人耳豈忍托以上京任其故縱致有擧國波蕩安危一髮之擧乎思之及此直欲手磔而天網太恢王章久屈輿情憤菀去而愈切則今我殿下乃以其弟應烈添書於守令望單仍下天點不意聖世有此擧措也至於李義明事殿下於此又有所遺照者矣輅賊凶札至悖至㦧昭載丹書已成鐵案則同堂至親便同無故出六而爲典籍自典籍而爲郞署已屬意慮外而又於都政之日進此而臺閣淸選添書以下擧朝莫不驚瞠朝紳羞與比肩此豈所望於殿下者耶雖以銓堂言之遽然頒布揆以國體不可仍置臣謂兩望筒添書亟賜反汗仍降都政日銓官譴削之命斷不可已也○敎曰聞有諫長留院疏欲見之取來乍展已可領略矣諫長事萬萬駭然此豈如是左發右發鉦人伐鼓之事乎況近日恢蕩之擧欲使無物不遺則其可隨處隨人一一爭難而亦將一人始之則十人從爲乎嚴飭之下政院之循例捧置不可以言事有所曲恕當該承旨推考大司諫李喆模遞差其疏還給
정조 17년 · 강
命嶺南御史李相璜處栍外邑遍踏與否政院問啓
정조 17년 · 목
敎曰今番繡衣四人之差遣也三人則生疏所致錯看封書中周行二字遍踏栍邑之外纔有處分而其中李相璜一人不然意以爲多年簪筆之效云爾近聞同是錯看同是遍踏而甚至金海出道之說亦及於京洛云則金海明是栍邑之外近來囂囂雖不足取信此言屢發於筵席則渠若無犯豈不爲曖昧難明之端此所以問於湖南繡衣者而湖繡旣曰不聞知䵝昧愈甚到今不可不一問於渠渠若同犯而只拔於書啓宜施加等之律否則亦可謂不負判下中稱道之本意以此意慶尙道暗行御史李相璜處令政院卽爲問啓○政院啓言問啓事命下矣問于慶尙道暗行御史李相璜處則以爲臣於四月十八日伏奉嶺南按廉之命而以治裝之未備未免滯留數日於楊州二十一日登程而晦日以前則歷探畿湖沿路七邑其問爲十日矣五月初一日踰嶺十四日出道於居昌其間爲十四日而所經歷者嶺南栍邑與沿路蓋八邑通計日子合爲二十四日而歷遍十五邑三驛顧奚暇於傍及沿邑外諸邑乎五月十四日居昌出道後連以賤疾不得爲更潛之計直發回還路文到廣州而止此實爲不往栍外邑之證也至於在途濡滯之由則病勢到尙州越添留十一日始乃登途日行不過數十里此則沿邑守令之所目見至於金海出道事金海距居昌絕遠計臣潛行之日子非但無暇往來若出道則該守豈有不見之理道臣豈有不聞之理許多吏民之視聽亦豈可盡掩乎此則不待臣之分疏而自可立卞矣只緣臣之行已無素奉使無狀至登囂囂之說致勤問啓之命惶隕震越不知所達云敎曰可謂昭脫於本事暴白於本情使卽退去
정조 17년 · 목
以沈晉賢爲左尹
정조 17년 · 목
以朴宗羽爲禧陵參奉初仕也
정조 17년 · 강
遞知敦寧金文淳戶曹參判徐鼎修
정조 17년 · 목
文淳等不爲出肅政院請推敎以許遞
정조 17년 · 강
配淸州前牧使李樂培于洪川縣永同前縣監金履錫于平山府仍命時囚趙翼鉉等以草記議處照律
정조 17년 · 목
義禁府啓請時囚罪人李樂培依律文告身盡行追奪洪川縣蓮峯驛徒三年定配金履錫依律文杖八十收贖告身盡行追奪平山府寶山驛徒二年定配發遣府羅將押送配所允之敎以如有功議各減一等○該府以李樂培金履錫功議各減一等啓○因趙翼鉉李潤瑞朴華源囚單敎以日熱滯囚可悶捧供待判下以草記議處照律
정조 17년 · 강
遞承旨李洪載以洪義榮代之前望也
정조 17년 · 목
藥院提調洪良浩副提調閔台爀爲承候來待敎以日服涼劑菀熱愈甚湯劑之改定蓋欲淸肺而已不必入侍承候徒煩酬應卽爲退去
정조 17년 · 강
持平鄭▣上疏賜批仍命遞差
정조 17년 · 목
疏略曰振拔淹滯導揚和氣固是有國之美政而夫何近日以來不問才具不拘地望惟其負犯之輕重釁累之淺深是問是計重且深者先爲注擬輕且淺者次第甄錄有若償功酬勞者然噫嘻此何事也臣本草野寡陋渠輩之蛇糾蚓結無以詳悉而大抵以若勢力有若廢棄則其負犯釁累之至深至重不問可知且伏見添書特除之類雖出於造化之陶鎔而猶不能無憾於天地之大也況銓官之擔却義理肆然注擬者抑何故也王綱墜矣臣分掃矣思之及此寧欲無吪而至於向來李柱國之特敍此又何萬萬過中之擧也噫柱國此下抹下久據戎垣汲引廢類此下抹下何況己酉遷園之時故放船隻沮戲敦匠不欲費一分誠力於至重至敬之事此其平日此下抹下猾習悖口隨處綻露此下抹下肖馳義理之罪豈殿下所可得以赦宥所可得以庇覆者哉不意傳旨之下喉舌之臣無一覆難伊後側聽者久而耳目之官無一匡救今日廷臣誠末如之何矣從此隄防盡壞凶孼益進奚但一柱國之可憂哉伏乞亟命還收李柱國收敍之敎近日注措幷賜及汗而前後承宣銓官之伈伈奉行者臺閣之寥寥噤默者幷施譴罷之典斷不可已也批以爾蜼本是鄕人聞亦住在京中則豈不知近日處分之本意而焉敢掇拾煩浼乎至於李柱國事雖欲論列就事論事平說可也豈可若是前有效嚬之失後有言不稱當之罪爾則遞差承宣紛紜引義之章一幷嚴禁初勿捧入事令該房知悉
정조 17년 · 강
命貞陵參奉金養淳靖陵參奉金說澤明陵令李景洙今日政相換養淳說澤因其職陞作令窠仍命丙申以前落仕者無論今番復職與參望未參望人參上年七十參下年六十以上人抄出草記
정조 17년 · 목
禮曹啓言卽接貞陵令靖陵直長明陵參奉所報則來亦朔朔望焚香香今三十日當爲祗受陪進而貞陵參奉金養淳時在洪州地靖陵參奉金說澤時在洪川地明陵令李景洙時在肅川地俱未上來令直長參奉今方入直受香無人斯速變通云矣請金養淳金說澤李景洙今姑改差其代令該曹口傳差出以爲受香陪進之地敎以明陵令李景洙今日政相換貞陵參奉金養淳年過七十靖陵參奉金說澤年近七十云落仕數十年內外年之七八十豈下於文臣之科前五十登科十年乎兩人因其職陞作令窠俾着銀帶而受香隔日不可等待其上來他陵令亦令今日政相換事分付蔭武之丙申以前落仕者無論今番復職與參望未參望人參上則年七十以上參下則年六十以上人令吏兵曹抄出草記事分付
정조 17년 · 강
命前縣監兪漢章等六人五衛將加設單付參奉金鼎濟敦寧都正作窠擬入參奉金相岳等四人僉知加設單付參奉洪亮䣭等六人出六調用前僉使宋載仁等五人忠壯將加設單付前守門將元樶僉知加設單付前銜朴致文等三人今日政調用
정조 17년 · 목
吏兵曹啓言蔭武之丙申以前落仕者參上年七十以上參下年六十以上人抄出草記事命下矣臣押取考吏曹官案則參上年七十以上人前縣監兪漢章壬寅生落仕十九年居廣州前縣監金顯和壬寅生落仕十九年參下年六十以上人前奉事李泰漢壬寅生落仕二十二年居忠州前守奉官安宗裕壬寅生落仕二十五年居善山前監役宋震五己酉生落仕二十年居長水前參奉朴師轍戊申生落仕二十五年居春川前監役辛漸幸亥生落仕二十二年居定州前參奉金鼎濟甲辰生落仕二十年居玄風已甄復參上年七十以上人引儀金箕衡癸卯生落仕二十四年連原察訪金恕行甲辰生落仕二十二年居大興魚川察訪金鼎鎭癸卯生落仕二十年已甄復參下年六十以上人溫陵參奉洪亮猷壬子生落仕十九年元陵參奉趙時衡壬子生落仕十九年中部都事尹命基癸丑生落仕二十五年居尼城弘陵參奉金相岳甲辰生落仕二十年居果川冰庫別檢丘泰垕甲辰生落仕二十年居慶山臣有防取考兵曹官案則參上年七十人守薦前僉使宋載仁甲辰生落仕三十四年部薦前武兼朴根昌癸卯生落仕三十年居全州前僉使林鳳到甲辰生落仕二十五年居安岳前主薄全世益癸卯生落仕二十二年居潭陽守薦前武兼全仁壽甲辰生落仕三十一年居瑞興參下年六十人宣薦前武兼朴致文乙巳生落仕二十年居廣州前部將金得遇己酉生落仕二十年居廣州前武兼尹始龍壬子生落仕二十年居咸安守薦前守門將元樶壬寅生落仕二十一年居安岳至於今番參上甄復人及參望人雖是丙申以前落仕年紀俱未滿七十矣敎曰今番兩銓大政也以蔭官之從官於先朝而丙申以後未甄復者武臣之承傳於先朝而年數最久者特命復職收用或差遣邊將豈但爲疏通之政而已也大抵凡事不始則已旣爲則豈可或爲或否乎今日令兩銓分等抄啓者意在一視莫曰此外蔭武甬圈亦多有七十六十以上人此則不然公然數十年落仕空老至七十之類其可不拔例除職乎吏批蔭參上年七十以上前縣監兪漢章金顯和引儀金箕衡察訪金恕行金鼎鎭令金養淳等六人五衛將加設單付參下年七十以上參奉金鼎濟聞是先正金宏弼奉祀孫云敦寧都正作闕擬入參奉金相岳李泰漢前守奉官安宗裕別檢丘泰垕等四人僉知加設單付參下年六十以上參奉洪亮猷趙時衡都事尹命基前銜宋震五朴師轍辛漸等六人出六調用而時仕參奉都事因其職權作令窠前銜則陞作窠今日政調用兵批武參上年七十以上前僉使宋載仁林鳳到前武兼朴根昌全仁壽前主薄全世益等五人忠壯將加設單付參下年七十以上前守門將元樶僉知加設單付參下年六十以上前銜朴致文金得遇尹始龍等三人今日政調用而在鄕人之可以上來與否自吏兵曹關問草記○敎曰取見官案則參下前銜有前參奉李潤身之名而今番草記中遺漏問于該曹以啓
정조 17년 · 강
勘放全州前判官趙翼鉉配任實前縣監李潤瑞于祥原郡仍命鎭安前縣監朴華源行査間保放
정조 17년 · 강
遞兵曹參判丁範祖以閔台爀代之前望也
정조 17년 · 목
敎曰兵曹開政有次堂擧行之命未肅拜參判許遞前望單子入之待下批牌招先參政後謝恩
정조 17년 · 강
以李勉膺爲承旨前望也
정조 17년 · 강
有政吏曹參議鄭大容兵曹參判閔台爀進
정조 17년 · 목
以徐有成爲大司諫朴孝成爲持平崔獻重爲接慰官明陵令李景洙昌陵令李宗明相換貞陵令金養淳恭陵令李儀亨相換靖陵令金說澤顯陵令洪秉德相換兪漢章金顯和金箕衡金恕行金鼎鎭金養淳五衛將單付金相岳李泰漢安宗裕丘泰垕元樶僉知單付宋載仁林鳳到朴根昌全仁壽全世益忠壯將單付朴枝文金得遇爲都總都事尹始龍爲訓鍊主簿
정조 17년 · 목
以朴師轍爲弘陵令宋震五爲貞陵令辛漸爲氷庫別檢○元陵令趙時衡溫陵令洪亮猷中部令尹命基竝單付
정조 17년 · 강
遞吏曹判書李▣參判李在學兵曹判書徐有防
정조 17년 · 목
敎曰職任自別其在禮使之方旣遭譴削之斥不可强令行公而今日兩銓草記也亦有先爲擧行則當卽體諒之諭命令亦不可不信吏曹判書李▣許遞參判李在學處義宜無異同亦爲許遞○敎曰向者嚴敎一則爲矯俗一則禁細嫌而處義之必欲突兀者亦甚礙眼其所矯枉之擧惡可不過於直乎此所以不念督迫之歎俾勿開口處義者也到今多日行公本事旣屬旣往目下臺言添一情勢然又强策近於已甚兵曹判書徐有防許遞娚妹之竝據兩銓私義非不知難安而公格至嚴豈敢一味力抗但兩銓通避之法載在大典古人之執此爲言抑或爲據此後若有前吏兵判之地處同時當銓者依古人已行之例竝膺則竝膺一遞則一遞而又或不得不當政政後乞免一遵舊規切勿各出意見屑越煩聒事出入長銓者俾各知悉
정조 17년 · 강
以李文源爲吏曹判書鄭好仁爲兵曹判書竝前望也
정조 17년 · 강
命沁留之代卽爲議薦待開門辭朝
정조 17년 · 목
敎曰沁留之代卽爲議薦待下批待開門辭朝前留守卽爲進來所到處交龜之意分付
정조 17년 · 강
命水原判官金魯成待準瓜準職調用監董中最效勞人施以賞加之典
정조 17년 · 목
該留守李命植狀啓云云敎曰本府近二百間公廨之數朔內竣役專由判官之誠勒極爲可嘉待準瓜準職調用事分付銓曹監董中最效勞人問名狀聞施以賞如之典事回諭
정조 17년 · 강
以尹師國爲江華留守備薦也
정조 17년 · 강
飭弘陵令朴師轍斯速上來
정조 17년 · 목
禮曹啓言卽接弘陵令所報則焚香受香隔日而新除授令朴師轍時在春川地令今方入直受香無人斯速變通云矣請朴師轍今姑改差其代令該曹口傳差出以爲受香之地敎以使之斯速上來而受香則令藝閣官爲之
정조 17년 · 강
遞刑曹參判李家煥承旨蔡弘履兪漢寧職
정조 17년 · 목
家煥陳疏略曰卽伏見朝紙有江華前留守卽爲進來所到處交龜之命臣誠不勝愕貽之至噫嘻顧今沁都是何等地也此下抹下弛防跳出尙今驚心宗社安危凛如一髮而惟有衣帶一水爲之限隔鎭撫一使任其防守以遏意外逸出之變雖謹戒嚴尙當愓呼況可容其霎時半刻或無主管防禁之人以致不時不測之慮哉所以向來牢定規制必使受代於信地者寔出於炳幾杜漸之意有何甚不得已之事而必使急急進來所到處交龜耶若然則新舊空營之時不知何樣禍變出於何地前事可鑑新悸轉深臣愚迷騃竊恐存亡之機又迫呼吸伏乞沁留進來交龜之命亟令還收嚴飭守臣防守之節更加着意仍許三司之請永絕亂本以仰體我慈聖懇惻之旨以奠安我宗祊磐泰之基千萬幸甚批以進來交龜有甚大事焉敢若是越俎煩浼乎卿則遞差似此格外之疏無難捧入該房承旨亦爲遞差身爲一院之長無一言都承旨亦爲遞差在院承旨從重推考
정조 17년 · 강
以沈煥之金翰東爲承旨前望也
정조 17년 · 강
召見稟事閣臣鄭民始于重熙堂
정조 17년 · 강
定壯營軍餉色粘啓之式仍命水原中軍貶目此後則以八字書塡
정조 17년 · 목
壯勇營提調鄭民始啓言軍餉色文書互相回粘徒涉繁宂殊非從簡之意此後諸凡上下與擧行之事載在式例者該所手本懸錄以報而自軍色直爲粘目施行其他別例之磨鍊擧行者兩提調一粘目中聯啓如有不可不各爲粘啓者始爲回粘似便好請依此定式擧行從之民始曰各道中軍貶目皆以八字書塡而伏見壯勇外使褒貶啓本則本府中軍貶目以四字書塡似因該府舊例而然而中軍今爲履歷窠則宜從各道中軍之例此後則以八字書貶目之意請知委從之
정조 17년 · 강
命備局所在無回狀啓七百斤取作軍物措備之需
정조 17년 · 목
壯勇營提調鄭民始啓言軍物措備時落幅紙多有需用而備局無餘儲他無覓得之道請備局所在無回狀啓限七百斤移來取用從之
정조 17년 · 강
申諭兩銓相避之式
정조 17년 · 목
敎曰昨以娚妹之幷居兩銓者幷膺則幷膺一遞則一遞著爲式矣今日聞曾經銓長諸人之言皆未兌錯解本旨如日前時吏判遞免傳敎之爲云聞此而更思之傳敎句語果似未暢矣本意則初雖幷膺旋當一遞之謂也以是之故其下句卽以又或不得不當政政後乞兌一遵奮規爲說觀於登筵諸臣之錯解他見之類此可以推知以此意更令時曾任吏兵判知悉
정조 17년 · 강
命參奉李周斌李仁行因其窠通計前仕待準朔直擬六品此後以瓜近右窠移換仕遠左職者幷計前仕著爲式
정조 17년 · 목
敎曰曾聞銓官言因相換事參奉李周斌李仁行之削仕或近五百日或過四百日云無罪削仕殊非吏曹設考功司之本意旣聞之後不可以小官而任他而已因其窠通計前仕待準朔直擬六品每欲一番定式者此後以瓜近之右窠移換於仕遠之左職者幷計前仕著以爲例事分付銓曹
정조 17년 · 강
命五衛將崔尙厚南宮贇等改差
정조 17년 · 목
水原留守李命植江華留守鄭好仁以五衛將崔尙厚南宮贇等年老不得起送啓敎曰然則改差加設中次次陞實單付事分付
정조 17년 · 강
有政吏曹判書李文源參議鄭大容進
정조 17년 · 목
敎曰玉堂呈告及在外人許遞今日政差出○以金啓洛爲承旨沈煥之爲吏曹參判宋翼孝爲校理姜忱爲副校理鄭尙愚爲修撰金尙集爲禮曹判書趙宗鉉爲刑曹判書林濟遠爲戶曹參判柳誼爲左尹
정조 17년 · 강
命報恩前縣監沈公著勿遞時帶之職
정조 17년 · 목
忠淸監司李亨元査啓以爲報恩前縣監沈公著所犯諸條嚴査狀聞事命下矣應問各人捉致臣營以洪州牧使鄭東愈定山縣監鄭亮采鴻山縣監金思䄷差定參覈官發問取招報恩吏房李最僖倉色吏鄭得良大同色吏金鼎彩校奴速男等供昨年捧糴之道極其爲難臘月已屆未捧之數尙爲二千餘石之多磨勘在卽而收殺無路故前前申等在任時以詳定例租每石一兩二錢代納之意傳令各面則民皆樂從爭先來納租二千三十石零代錢二千四百二十四兩七錢捧上此乃申等時事而前官沈等十二月二十二日到任二十五日封倉其間三日所捧之錢不過爲四百兩及其分給之際爛商便好之榮前官以爲旣是民間所納之物事當均俵民間就其中一千一百八十二兩四錢每戶三錢二分以租四斗代錢分給其餘一千二百四十二兩三錢則本邑田大同以錢木參半上納之故大同錢當納民人處每四結二兩四錢直爲除減使之待秋辦納二石租外面雖似防結而所捧之價乃爲每石一兩二錢也所給之錢又是每石一兩二錢也初無剩餘之可論校任出帖事今二月間前官時鄕校齋任文報內典祀房二間頹圮不可不重修而財力無以拮據校生中金貴才金振澤兩人各十五兩從自顧備納云故初則許題矣前官以爲更思則顧納之說終涉如何憑藉之弊難保必無卽令勿施云今此査事專在於倉穀之執錢錢還之防結校任之出帖等三條故各別嚴問到處究覈而執錢事則在於前前縣監申秉權在任時而其中官用耗條與營劃耗條係是年例應行者而至於元還則此不敢比同於應作錢條而歉歲窮冬未由收殺畢竟以詳定例發令收捧幾盡了畢及其前縣監沈公著赴任之後封倉前三日所捧不過爲數百石價防結事旣捧之錢不可不分給民間而窮戶偏受之冤在所當恤則稅條移施之擧勢或似然旣非防結則實出便民之意又非取剩則安有料利之目謂之隨勢方便則可而不可謂之貽害民間校任事爲其校舍之修繕始許願納旋以事面之苟艱終歸禁止則亦異於出帖捧錢而旣是倉簿磨勘之官則因循襲前不無其責請報恩前縣監沈公著罪狀令攸司稟處敎以三件行査不但事屬前官設有因循俱無私用之跡不可以此輕遞以此意回諭
정조 17년 · 강
奉敎洪樂游疏陳春秋兼御應避賜例批
정조 17년 · 목
與校理鄭尙愚有娚妹應避之嫌也
정조 17년 · 강
湖南伯權欕以昨年繡啓論列諸邑守令能否登聞
정조 17년 · 목
該監司狀啓以爲謹依傳敎辭意繡啓中諸守令之昨冬以後實㣱勤慢論列登聞而係是査啓與褒貶狀本事例迥別其中旣無殊績之可以登褒罪狀之可以直勘者故只以臣耳目覩記條列于各其名下後錄馳啓而高山前縣監兪漢輔玉果前縣監朴東俊或已身故或已遞罷不爲擧論○全州前判官趙翼鉉則性本疏緩政欠剖判營下劇地終非其任年前雜物分定時不無里胥之收錢亦屬官長之不察旣以他罪罷拿此等細失不足追論萬頃縣令柳河喆則酒非業嗜而今亦斷飮穀未免麤而猶勝虛留賑旣有譽政固無闕南原前府使徐琢修則熟乎諳鍊始終戒懼今已爪遞旣往得失別無拈論求禮前縣監李在天則文識之不足固難遽變而誠力之所及能不終怠捐私補賑廣哺多頌任實縣監李潤瑞則惠雖救飢懦實生弊强欲糾束反生葛藤鎭安縣監朴華源則衰年抱疾未必近色而綜眀故吏怨察細慈諒故民頌賙飢金溝縣令韓弘裕則爲收吏逋或致民騷而事屬年前勉在日後南平縣監宋欽書則才氣足以做事細酌無至妨務激觀村賑頗有恤飢之效淳昌郡守柳河源書生初政豈無疏迃之失而窮居本渝耿介之操誠心求治漸有頭緖光州牧使李鼎運則治尙雅道吏民期重向來課儒一事未聞鄕爭之有無茂朱前府使趙時淳則畏法束下一如湖西爲郡時倉糴最精房嬖卽黜今旣陞移要觀大處爲政扶安縣監李福潤則一以廉謹民受實惠興德縣監趙華錫則收積逋而克虛簿罷謬例而補闕額雖或取怨實多釐弊不獨越海竣事之勞昌平縣令趙光存則移邑大擧今方營始第觀成就以驗幹事潭陽府使李惟稱則弊局振刷才力不逮雖免目下之過誤似難來頭之收殺海南縣監李運春則徵逋任怨賙飢多惠可尙者務實無衒泰仁縣監趙鎭奎則爲治剛果非不諳熟而官貿偏責於富戶私賄多行於寵客間欲釐弊終不弭謗光陽縣監李祖範則始或生疏漸知頭緖務循民情方欲有爲錦山郡守徐日輔則志無弛日病有昏時
정조 17년 · 강
命求禮前縣監李在天陞敍泰仁縣監趙鎭奎先罷後拿潭陽府使李惟稱金溝縣令韓弘裕任實縣監李潤瑞罷黜
정조 17년 · 목
吏曹啓言勸此全羅監司權欕繡啓後諸守令更考實績論列啓本及各邑公私賑救急穀數別單則求禮前縣監李在天以捐私補賑廣哺多頌爲目畢賑狀中又以自備各穀爲九百八石爪後臨歸可見終始不怠區別論列矣以至殘之邑自備穀物至於九百餘石之多似當施以陞敍之典全州前判官趙翼鉉旣因他罪拿罷南原前府使徐琢修茂朱前府使趙時淳萬頃縣令柳河喆鎭安縣監朴華源南平縣監宋欽書淳昌郡守柳河源扶安縣監李福潤興德縣監趙華錫昌平縣令趙光存海南縣監李運春光陽縣監李祖範以上十三邑守令雖免疵政之可論亦無治績之表著幷置之泰仁縣監趙鎭奎官貿偏及於富戶私賄莫察於衙客則剛果諳熟之治果如是乎矇然之罪宜有照勘爲先罷黜令該府拿問處之潭陽府使李惟稱任實縣監李潤瑞金溝縣令韓弘裕以上三邑守令見其論列俱難仍置幷罷黜公賑邑寶城郡守李檍自備租爲三百五十石樂安郡守洪采疇自備租爲三百石矣兩邑雖是公賑穀數旣不夥多請賞一款初無可論私賑邑全州前判官趙翼鉉自備租爲一千一百六十石零任實縣監李潤瑞自備各穀爲一千七十石零扶安縣監李福潤自備租爲四百石淳昌郡守柳河源自備各穀爲三百五十石零綾州牧使尹耆東自備各穀爲三百十石零茂長縣監李學彬自備各穀爲三百十石而係是私賑一幷置之救急守令羅州等九邑自備穀物雖有石數多寡之別救急論賞曾無其例請亦爲置之允之
정조 17년 · 강
召見統制使申大顯于誠正閣
정조 17년 · 강
以李廷仁爲潭陽府使南鶴玄爲泰仁縣監洪履簡爲任實縣監沈周賢爲豊基郡守趙鎭大爲金溝縣令幷口傳也
정조 17년 · 강
命時囚李鍾徽保放待該道伯査啓稟處金亨遇勘放
정조 17년 · 목
義禁府啓言公州前判官李鍾徽原情以爲渠奉職無狀致有昨冬道臣之論罷而過蒙㴠貸之恩略其罪而仍其任惟以殫竭賑事報答恩旨爲一分自效之地矣今此繡啓臚列無非贓污之極罪繡啓論斷最其大要一則儲置取剩也一則官復預賣也一則需米增價也儲置事則渠赴任在昨年六月而稅大同未捧殆過三千石任怨替徵至八月尙有三百餘石未收論報惠廳以儲留請劃者果爲三百石繡啓中三百四十石云者似未詳實數而然也第於未到官之前米之難捧者已許以錢代納所劃得者雖米也而所見儲者卽錢也及當秋成貿米入庫元無一分錢民間立本之事而米直比秋稍歇故剩數自然不些從前邑例不無自官區處者而大賑當前賑飢沒策常廩亦無以自肥況此科外之物何暇染指乎昨年本州農形被災最酷已判大無日見按使力請公賑而誠未相孚言不見售分等則置請之次荒政則使之私賑近三千名溝壑之民無策可救饒民勸分自有執迷帖文發賣亦知有弊捨此兩塗惟有自辦就其俸廩中僅聚五百石米而以此排巡亦患不足官中日用銖累寸積其所加辧僅爲四百餘兩錢故果以貿米剩條千餘兩添補貿租幸不至於絕巡而賑事粗完矣蓋立本云者取留庫公穀貴賣賤貿之謂也今此儲米則始緣上納之愆期而請劃於京司又因代錢之已捧而貿米於秋後畢竟無歸屬之剩條都作救捐瘠之實用若以此執跡而驅之於射利之科則亦無以自解矣所謂官復戶事則本州元無官復戶名色荒年營賑急於鳩穀諸般復戶先時買取猶或可也設有官復輕價預賣寧有是理況渠莅官在昨年季夏則所謂前年預賣翌秋加捧云者無論虛實亦似非渠莅後事也官復戶名色今因繡啓而始聞之便是皮不存之毛也預賣有無增價與否不待多言而可卞矣至於官需執錢事則白地營賑無地拮據只以朔俸餘米五百石以爲補賑之資則日用之需不得不以米易錢者比常年十減七八其數甚些而營邑執錢之法每當需米新捧之初營本官商量市直折定米價自是前例而昨冬米價之定以八兩五錢者營邑之消詳而知委於民間者也非但作錢之該色納價之邑民俱在每朔會計八兩四錢作錢之數皆有署印文蹟焉敢誣也繡啓云云似因他端而發乎昨秋需米之始捧也一依常年準數劃捧矣及至年分事目下來之後需米災減爲一百餘石故需米之未及捧者一依災減數以上納條移送捧稅所而及當晚春米價踊貴百餘里外民人之以錢代納者一石價多至十四兩故爲慮監色之操縱時價定以十兩四錢牒報營門傳令民間而至於需米則八兩四錢之數更不低仰或者營邑災減條之移送稅所者認以爲官需而有此增價之說乎需米之先劃營邑所同也米價之折定亦同也災減條之移送稅所者亦同也而繡啓所論在營門則謂之恤民在本邑則謂之濫棒較諸營門每包必加二兩則營門之平日替過錙銖不遺豈於此厲民之政闔眼任置以待繡啓而始乃按發乎昨冬還任以後自處以已遞之官廩俸所出不欲絲毫自染賑事纔了歸計燈決廩餘五百兩亦不取用出付民役廳成給防役節目又何必辛苦取剩於儲米苟且增直於官需乎至若糶糴之一不親監云者外倉則自爲輪閱賑分則必也親檢營門知之吏民見之不必縷卞倉儲庫積之官吏售奸以渠疏迃安敢曰斷無是事而誠如所聞則繡衣何不反閱庫藏摘發吏奸但以小民受困等語從論罪犯乎昏憒之目固所甘心鄙瑣之云未詳所指雖欲卞白無以指的莫非渠居官不善之罪上負特仍之洪恩下愧自效之苦心尤悔交中求死不得云專事發眀不爲直陳請刑推得情敎曰自明之說有不足取信而苟有近理決非杜撰觀於受辭中分等之勒置次等營賑之不許公賑諸餘此類之事營邑之不相信可以推知則昨冬仍仕之後雖欲恣行不法似難無憚不斂富民不賣帖文則許多賑需勢將闊猍於以米易錢亦不可謂贓污況巡營亦不免執錢云乎外此條件比此亦有輕重之別然繡啓論列旣如此嚴飭道臣無滯前見以公心詳査狀聞後議處此因則保放又啓言興仁門部將金亨遇原情以爲渠所掌專在開閑顉鑰則豈敢從忽而一所巡將監考顉鑰也極力打扣跳下之際上顉排目鏗然脫落巧値此境死敢何恨從稱遲晚請刑推得情敎以除刑推議處又啓言金亨遇枚九十牧贖奪告身四等私罪功減一等允之
정조 17년 · 목
仁川府使閔百準治固多譽禁或違式中利川府使沈禧公堂失言糴法難恕中漣川縣監金養直政豈責備謗或由嬖中果川縣監李趾源固知鍊達所勉謹約中
정조 17년 · 강
命畿邑所在備局句管穀二千石移作水原府留庫條
정조 17년 · 목
備局堂上鄭民始啓言水原還穀移轉事往復於京畿監司則以爲先移送五千石待秋似可推移而分排於各衙門句管穀則備局句管穀中二千石當爲移送而但元數六千石半分耗爲三百石其中折半一百五十石自畿營每年請得補用於支放之資今若除出二千石而元數減爲四千石則半分耗不過二百石畿營之折半取用之數自致減縮此爲難便云該營支放旣不可不念且二千石雖移送水原此當爲留庫條京畿所在四千餘石中雖依前以三千石分給通計兩處所在則半留半分之數自如而無損矣備局句管穀中二千石移送水原添補留庫條京畿則分給三千石依前取耗以用之意請分付從之
정조 17년 · 강
飭京司之卜定外邑者以物種數爻趁卽文移于惠廳
정조 17년 · 목
惠廳堂上鄭民始啓言京司如有卜定於外邑者則必以某物種卜定於某道之意知委本廳以爲憑準於會減成册者前例也近來京司初不知委故會減成册之虛實無以考據請此後則毋論某衙門以其卜定數爻依前例趁卽文移之意出擧條申飭從之
정조 17년 · 강
命宗廟東西外墻永寧殿東門南墻修政之役以來初六日一體擧行
정조 17년 · 목
戶曹判書沈頤之啓言宗廟東西外墻與時御所雨漏來初二日當爲一時擧行而正殿西月廊堦砌永寧殿東門南墻修改以來月初六日卯時告由擧行內外墻之分日修改事涉屑越以初六日卯時一體擧行似好矣從之
정조 17년 · 강
修撰嚴耆疏陳母病踏啓字
정조 17년 · 강
以李敬懋爲御營大將
정조 17년 · 목
敎曰兩京尙矣孝廉之制未復名田之限莫爲獨於將望欲效倉氏庫氏之遺意者苟且甚矣旣遞此營旋叨彼營亦豈有如許國體乎勿擬之命適副圖便業亦多年飭庶施矣御營大將未差之代前大將李敬懋除授此後勿拘擬望牌招傳援命召
정조 17년 · 목
敎曰聞卿子承宣言卿近有暑症云肅命簉朝差待來初稍涼時爲之其前益須愼攝事傳諭于領議政
정조 17년 · 강
命保寧縣監吳正根下送該營令道臣面叩事實果是査出隱結而未及報營者用自首守令勿論之文嚴飭還官
정조 17년 · 목
忠淸監司李亨元査啓以爲保寧縣監吳正根隱結不報事有嚴査狀聞之命矣應問各人捉致臣營以洪州牧使鄭東愈定山縣監鄭亮采鴻山縣監金思䄷差定參覈官發問取招保寧座首兪光柱吏房崔文國都書員金宅柱等供本縣本無隱結名色只有流來筆債二十七結五十六負而其中十四結各面書員次知而無論都書員面書員其所次知者不過爲當年紙筆債酬應之資云同日座首兪光柱吏房崔文國都書員金宅柱刑問各一次訊杖三十度更招本邑果有隱餘結四十七結八十六負而八面書員次知條爲十四結各廳例給條爲十結三十負各項浮費條爲九結都書員次知條爲十四結五十六負而此乃從前以來各年該吏或爲除出於新還起或爲混入於舊仍陳收把合束積小成六至爲此數而吏輩私相分食矣昨秋本官査實摘發而若或報營門還錄則殘邑下吏俱以貧寒之勢實無支保之望且所入紙筆許多浮費將至白徵之境故官家爲念此狀不報營門盡數出給使之依前區處官家則果無把束取用之事云田結一事至爲重大而今此隱結之數以吏鄕所供觀之至爲四十餘結之多則揆以法綱誠極可駭蓋田結磨勘之際列邑下吏輩稱以紙筆債零瑣湊合於帳付應稅之外者已成積年之痼弊則雖或異於隱漏實結而身爲官長旣爲査出之後不報臣營擅自還給者極爲駭然請保寧縣監吳正根罪狀令攸司稟處四十七結零還錄實總之意分付該邑計料敎曰保寧縣監吳正根査啓來到該堂無故行公者只有一員不得議處云課農之時曠官可悶其本事如何看則似隱餘田結如何看則似時起漏卜又如何看則非隱結非漏卜査啓旣不分明査出卽渠査出特以文報之未及到營有此論理跋語該倅吳正根今日內下送巡營令道臣面叩事實果是査出而報營未及爲者依法典用自首守令勿論之文嚴飭還官後狀聞事卽令該曹行會
정조 17년 · 강
考下抄啓文臣當朔親試試券
정조 17년 · 목
以長樂宮爲七言長篇題使諸文臣在家製進直講李明淵三上居首
정조 17년 · 강
遞承旨洪明浩洪義榮李勉兢洪仁浩以沈煥之徐榮輔李冕膺李身晦代之幷前望也
정조 17년 · 강
以鄭澤孚爲瑞山郡守李洛秀爲義興縣監柳詢爲和順縣監幷口傳也
정조 17년 · 강
分揀定配罪人梁大宜
정조 17년 · 강
推承旨金翰東重推戶曹判書沈頤之正郞鄭東敎
정조 17년 · 목
戶曹啓言楮注紙三十卷六張付油芚十四番白休紙六十二卷眞末十五斗蘆簾五浮草芚七浮長竹九箇大圓環三十箇熟麻索二十五把遮日索二十五把熟麻小索二十四把法油一斗依傳敎輸送京畿監營敎曰旣非差備所下之啓單卽承宣知委該曹之事則有此別單之煩稟該房承旨推考該曹堂郞亦爲從重推考
정조 17년 · 강
命時囚尹光心以公罪勘放嚴飭還官朴尙春所供諸條令道臣詳査狀聞後稟處
정조 17년 · 목
義禁府啓言牙山縣監尹光心原情以爲今番暗行御史之出道本縣也以溫陽郡出道御史認爲假行將欲推捉發送吏校云渠心甚訝惑屢言其不可輕擧而御史旣令起送在邑倅道理終難挽拒不得已助給吏校致此無前之事莫非愚迷顚錯未及審愼之罪云從稱遲晚請刑推得情敎曰供亦然矣飭已施矣以公罪區別功議今日內勘放嚴飭還官後草記又啓言結城前縣監朴尙春原情以爲捧糴與分給濫縮事則雖在常年親監捧分猶恐有弄奸之弊況當昨年百倍惕念色落則比前減削斗斛一切平量而如有升合之餘則一一出給而本縣曾無斗分之例以石出給令民分去故官隸樣取里監求乞爲慮此弊自初至終以還民名書塡井間册子各呼其名斗量分給每巡所縮或至數三石而卽地充給之狀井間昭然所謂改量執卜陞降委下事則成命之下道內諸倅皆爲厭避而渠以無勢之故不得免焉如欲躬行親量則雖十年無可了畢專委監色則容爲弄奸難保必無故各其里中擇定尊位別有司書寫解卜指尋等許多任掌幷與洞民佃夫眼同尺量則衆目睽睽互相參證至於沃瘠之相反處亦令從公論陞降及其畢尺量也比前如爲十七結零而殘民白地應稅者皆得減損豪右之兼幷無稅自盡爲稍加又慮一民之有冤曉喩民人使之訴冤於各其田畔渠一一躬審於訴冤處一辭無怨然後始乃考數正書費了兩年心力而所入物力自當辦出者幾至六百餘金數十餘石米初不斂民而豪富大族之不稱其欲者難保其無怨其不委下之狀斑斑可考矣島松請得發賣入已事則公廨各處擧皆頹落必欲修改鳩聚材瓦之際適値兵般改造之時水營磨鍊松株定式則一株劈作兩片而以渠意見分作三片及其畢造也所餘元株三箇末端十餘吐莫大小長短或有不適其用故躬往水營以作板發賣添補物力之意面議後發賣則合錢爲一百二兩其他鐵物石灰色土木手瓦所工貰價竝與材瓦價合爲二百餘兩而聖廟重修社神室重建物力又近百餘金新材新椽不敢質言其幾許箇而有目可見今此不易一椽云者未知何所見也若欲以不滿百之板價入已爲計則初何出數三百金乎良女勒屬事則良女之有夫改夫在法定屬適因本夫進告定屬一女矣社厲壇祭器服鋪陳等物萬無辦備之際渠乃自願贖身故依鄕校祭器服改備時許贖之例許捧八十兩實非肥已之事稱以救急略分租麥事則捲送家累稍存廩餘換貿巡營作錢租一百五十石添屯租二十石及木麥二十餘石依定例分給而優數辦穀其勢末由果未得滿意救急此則罪當甘受捧稅時囚禁太久疫民㾘死爲塞民怨儲置彌縫事則捧稅之時多石拒納者不得不囚禁而至於癘疫之民則初不捉來而本縣近無儲置米一包遺在昨年冬爲慮三稅之未易捧庚戍貿米三百八十九石別爲精捧矣方春捧稅時以飢饉頗甚癘疫連痛者分排斗數出給般人矣三稅亦已畢捧上納矣今以無儲置爲有儲置無㾘死爲有㾘死一番行査可明虛實刑具過則事則本縣元無雜木故以穉松斫其兩邊存其中心而爲訊杖不下之前輒多有自折故每每新備未及刻誌此亦行査摘奸庶可照燭渠待罪四年一直奉法不知循私獲罪於世家大族至於勞而歸虛費而不惠瘠而曰肥無而曰有陷此貪虐之罪莫非涉世昧方奉職無狀之致云矣以繡衣論列逐條嚴問則私賑時略給租麥一款雖爲首實其餘條件終不直陳請刑推得情敎以除刑推議處又啓言觀此朴尙春爰辭極口分疏囚供之自明雖不足取信所犯諸條俱係不法其在核實之道不可遽爾論勘請令該道臣詳査狀聞後稟處允之
정조 17년 · 강
召見下直守令于誠正閣
정조 17년 · 강
命領議政蔡濟恭左議政金鍾秀罷職
정조 17년 · 목
政院啓言左議政金鍾秀出城來納命召而日前飭敎之下言送不得循例書入命召何以爲之敎曰左議政金鍾秀罷職又敎曰領議政蔡濟恭罷職
정조 17년 · 강
罷竹山府使趙文彥職
정조 17년 · 목
京畿監司鄭昌順以到界公狀不爲來呈狀請罷黜也
정조 17년 · 강
以林道浩爲承旨李冕膺爲吏曹參議幷前望也
정조 17년 · 강
遞兵曹參判李集斗
정조 17년 · 목
敎曰觀此省記判堂入直參判許遞與未差之代今日政差出待下批牌招推移入直
정조 17년 · 목
敎曰各司貶目尙不到院云六曹則固然矣諸司之多未爲之可知申飭擧行提擧有闕之代今日政差出
정조 17년 · 강
有政吏曹參議李冕膺進
정조 17년 · 목
以金啓洛爲承旨柳仁喆爲竹山府使
정조 17년 · 목
以丁範祖爲兵曹參判趙宗鉉爲知事黃昇源爲副總管
정조 17년 · 강
承旨徐榮輔上疏賜批
정조 17년 · 목
疏略曰臣於泮任豈有一毫堪承之望怵畏義分遂至於抗顏黌堂冒行課試未嘗不慚汗浹背不意兹者待罪院直之中銓曹又以臣兼銜啓下夫帥儒之長固雋選也至於兼任則其望尤別雖使文華地望爲一世所推重者當之猶當逡巡却走不敢晏然今忽以萬不近似一無所能之賤臣授之於衆望之外置之於曠是職百餘年之後其爲玷汚名器貽羞淸朝當復如何苟使臣有一分承當之勢則以臣生死向前之心何敢飾辭例讓重爲不誠之歸哉臣方在院直而株守難改祗肅無路拜章徑出臣罪至此惟大何是俟而已臣於本職亦有所難安者以此以彼決難冒據伏乞將臣本兼諸任亟許鐫改仍治臣擅離之罪以肅朝綱批以爾之地閥文華別格兼大司成猶可爲之況新式之例兼乎爾其勿辭從速察職
정조 17년 · 강
吏曹判書金文淳疏陳父病乞遞賜例批
정조 17년 · 강
忠淸監司李亨元上疏辭職賜例批
정조 17년 · 목
自六月初一日至初五日中部涉疑疾一百十四名出幕郊外東部無西部涉疑疾二百六十五名內方痛十名向差八十七名已差一百六十一名已差還入七名出幕一百三十四處南部涉疑疾一千三百八十一名內方痛二百九十六名向差九百十六名已差一百三名已差還入六十三名死亡三名出幕四百九十六處北部涉疑疾五百六名內方痛一百七十名向差一百五十五名已差一百五十二名已差還入二十三名死亡六名出幕一百六十七處東活人署涉疑疾十二名內方痛三名向差五名已差還入四名西活人署涉疑疾九名內方痛三名向差三名已差還入三名以上病人二千一百七十三名內方痛四百八十二名向差一千一百六十六名已差四百十六名已差還入一百名死亡九名出幕七百九十七處
정조 17년 · 강
重推承旨徐榮輔
정조 17년 · 목
榮輔違召敎曰設有應避之事其遞非由我而卽因公處義萬萬太過從重推考更卽牌招察任
정조 17년 · 강
飭刑曹參判李家煥牌招行公
정조 17년 · 목
因該曹坐不坐單子敎以貶坐在近未肅拜堂上牌招申飭行公
정조 17년 · 강
遞右尹趙鎭寬以李身晦代之口傳也
정조 17년 · 목
因該府坐不坐單子敎以呈告堂上許遞令該曹口傳差出待下批牌招察任○因右尹望筒敎以向見其人已以爲不可空老於通政矣近置近密更見其人益知其有氣力承旨李身晦此窠擬入
정조 17년 · 강
以李冕膺金翰東爲承旨竝前望也
정조 17년 · 강
以尹守翼爲義城縣令口傳也
정조 17년 · 목
慶尙監司鄭大容以義城縣令李厚源身病危篤不得已罷黜馳啓敎以此時本邑不可不另擇令該曹以素有聲績人口傳差出捧糴課農有難瘝曠依狀請催促下送使之明日辭朝
정조 17년 · 강
平安監司李秉模上疏辭職賜批
정조 17년 · 목
批以藩寄重任不可以情私之懇輕許遞解卿其勿辭抑情察任
정조 17년 · 강
命時囚鄭文在新昌縣定配朴尙春金直休行査間保放李顯宅議處
정조 17년 · 목
義禁府啓言新昌縣監鄭文在原情以爲今此繡啓論列一則設粥之稀淡也二則升合之太小也三則終巡之太半逐出云設粥則粥米醬藿自有分數設粥之時身自檢飭務令精備則稀淡云云實未料得升合則待罪本邑在於正月晦前而歲前救急歲後分賑皆在於赴任之前故取賑政所用升斗與本邑倉所在升斗校準則少無差錯而分饋之際亦每從厚給之終巡之太半逐出則自二月初巡以後始當賑政飢口元數爲九百四十口而所追付者又爲六口自二月中巡因監營關文就其賣傭資生之類察其形色之緩急次次査拔者前後合爲三百十四口四月終巡又因營關所査拔者爲一百八十三口則但欲無濫無漏務歸精約而若能仰體分憂殫誠荒政則繡啓臚列豈如是狼藉乎不善奉公自歸辜負究其罪犯萬殞難贖云請刑推得情敎以査拔雖諉之精抄而麤糎亦載於法典乎過去繡行之驟信道路之傳未必一一中窾至於此事所犯非細渠能悉心竭力寧有如許論列且況繡啓云云卽所見而非所聞者乎若不從似此現發之類嚴加勘律何以謝阻飢之無辜乎卽其地定配又啓言結城前縣監朴尙春原情以爲去年九月兼任洪州時同州吏鄕來言故校理朴箎旌門在洪州上南面龍頭里矣毀撤已多年所其子孫不知存沒云故只憑吏鄕之所告率爾修報竟至事實之相反云所當請刑而前因他事行査本道請姑待査啓來到一體稟處允之敎以日熱如此保放又啓言德山前縣監金直休原情以爲繡啓中空言無補及專出不誠事旣無指的則亦不知其何爲而然發賣需米事本縣旣非公私設賑處而民情遑急不忍坐視損出月俸需米多般拮據以爲救急賣米貿租旣在於前年十二月一石米價只爲七兩則一石十兩云者不近事理而辦穀無路往復營門以詳定例每石一兩二錢出給富民此不過排朔中除出略千石需米以爲貿租救急之計而災歲穀貴無以措辦排巡之際富戶中幼學李良采等十人願納租石不願受價故本縣旣非賑邑而冒受願納萬萬不當故所納租九十石果爲準給本價用於周急之資而勒奪云云千萬曖昧設粥間斷事旣非公賑則不可逐巡設粥果以間巡設饋之意論報營門矣分還絕巡捧稅濫觴事繼巡分還逐朔修報則絕巡云云莫知其由捧稅一節躬自檢飭依式精捧必無弄奸濫觴之理而海倉距本縣爲三十里逐日親捧其勢末由間或有監色替捧之時於斯之際或不無濫觴之事今此繡啓論列莫非愚迷顚錯誠不見孚之致撫躬慙痛求死不得云請刑推得情敎以分給之租與廉直相反富民之納一一給其價誠如所供不但無其罪其視勒賣抑聚之徒亦自有別而繡啓如彼丁寧囚供有難偏信亦不可以名賢之裔當勘不勘若於行査之後一一脫空雖至還任固何妨耶卽令道伯詳査狀聞後稟處此囚保放又啓言洪州營將李顯宅原情以爲去五月十八日書吏持御史秘關而來密言結城出道御史明是假稱多發校卒期於執捉而若過三日之限則當狀聞論罪云秘關持來書吏常時知面之人故信之不疑發送㧡卒而及到溫陽始知奉命之行當初不料兩御史同出一道只憑秘關發送校卒莫非渠不能審愼輕先擧行之罪云請上裁敎以觀其所供渠罪無減議處以聞
정조 17년 · 강
遞副總管黃昇源以趙鎭寬代之前望也
정조 17년 · 강
遣承旨馳詣明陵奉審摘奸局內諸陵一體奉審
정조 17년 · 강
命北關邊射依狀請施行
정조 17년 · 목
北兵使崔景岳狀啓以爲北關素是尙武之地其於武夫激勸之策莫善於邊射而射邑對耦備局關辭中旣有定式以今觀之則耦邑之相近射耦之相敵事甚便當賞格責出於見屈之邑倅則其於勸武之政益加申飭可得其宜從今以後各邑武夫隸習武技漸有成就之效則以一邑當二邑不無對耦不敵之慮第觀前頭更爲變通以敵勝負計料試所則耦邑輪回設行射會則乘其農隙春以二月二十日秋以八月二十日永爲定式計劃則柳葉箭八巡片箭二巡合十巡爲定頒賞則考其試劃從其優劣定數分給居首則元賞外亦自臣營別給加賞以爲勸奬之地自今秋爲始設行請令廟堂稟旨分付敎以依狀請施行事回諭
정조 17년 · 강
命內閣殿最時抄啓文臣時在任所者等題一體磨勘生徒額外監書額外畵員寫字官之等第及參謁幷除之考功文書自直閣除拜後各日修正以入
정조 17년 · 목
直閣金祖淳啓言本閣褒貶時閣屬官時帶外任人之在任所者亦書等第事曾有下敎矣今番褒貶時抄啓文臣之時在外任者則何以爲之乎予曰近來書題雖不陸續下送而每朔考試載在節目則在京與在外別無異同一體磨勘可也祖淳曰今番褒貶時生徒監書額外監書及額外畵員寫字官等旣與實官有異則等第似當不書而若不書等第則參謁等節亦當除之何以爲之乎予曰竝除之可也祖淳曰考功久未擧行文書積滯而本閣褒貶定於再明日其日卽是考功日次然則前所未及磨勘者一體磨勘以入似好矣予曰考功則許多座目不必盡爲修正閣臣未差之前當在應頉之科直閣除拜以後各日修正其前竝蕩滌可也
정조 17년 · 강
以林濟遠爲承旨前望也
정조 17년 · 강
忠淸監司李亨元以嶺南後倉漕船一隻到安興鎭後洋致敗馳啓命應勘者外道臣及都差員拔例論勘
정조 17년 · 목
狀啓以爲泰安縣監韓永逵牒呈內慶尙道後倉天字漕船一隻今月初三日寅時漂沒於安興掌內本里後洋裝載則密陽昌寧兩邑稅大同米太般雜費合一千五十七石零而上載乾米三十七石則已爲卸下翌日朝卸下米爲二百十石今方曬乾云薺浦萬戶金光德牒呈內領率後倉漕船九隻去月二十九日到安興梁內留泊待風矣今月初二日自安興離發到泰安遠西面幕洞里後洋則日已昏黑逆風猝起潮退迅急無路前進暫爲下碇苦待潮進到泊依岸處矣當日三更北風大作驟雨飛灑幾至危境八隻船僅僅安泊於所斤鎭前洋其中密陽天字船一隻則爲風濤所觸轉轉撓盪本板動退仍以沈沒人命則攀附帆席僅僅得生船體完破穀物全虧云漕運事體何等關係重難而不謹制船有此一隻沈沒之擧萬萬驚駭護送將校監色指路等方自臣營各別嚴刑懲勵計料而騎船監色沙格等敗船情節究覈及領運差員護送差員論罪等事待其畢卸拯具格報來從當修啓而敗船地方邊將罪狀亦依年前定式擧行臣添在董率之地不能爲先事之飭不勝惶懍矣敎以若有國綱敢如是乎昨年何等嚴飭則法典內最先裝發之漕倉過限最遲又有臭載云者專由於束濕不嚴奸弊未杜而拯劣分給小民徒受其弊狀本不可循例回啓應勘者外竝與道臣及都差員加等拔例勘罪令該曹別般論理單記以爲懲後之地
정조 17년 · 강
吏曹判書金文淳上疏辭職賜批
정조 17년 · 목
批以重任不可輕遞卿其勿辭行公
정조 17년 · 강
右尹李身晦上疏辭職賜批
정조 17년 · 목
批以近見以爲有可取卿其勿辭行公
정조 17년 · 목
批以差勝後一樣卿等不必入侍矣○敎曰內閣政院玉堂問安自明日勿爲之
정조 17년 · 강
命進御淸肺湯一貼煎入
정조 17년 · 강
命統營補賑人金德秋實職除授卓萬胤加資前統制使李潤慶重推
정조 17년 · 목
慶尙監司趙鎭宅狀啓以爲統營設賑時富民願納之類査實狀聞事命下矣富民金德秋卓萬胤等願納及私賑穀數詳覈以報之意發關分付於地方官固城縣矣縣令鄭宅昌牒呈內統營設賑時金德秋卓萬胤等願納與私賑穀數取來該營文蹟詳細考見後渠等處亦爲査問則金德秋願納米爲二百九十一石租爲二百七十二石七斗五升而渠之家產自來稍富適當慘歉果爲補賑云卓萬胤私賑米爲一百三十六石六斗租爲一百六十石九斗而年近六十有子六人意在積蔭不欲要譽故不補公賑私自賑救云矣今此金德秋卓萬胤等願納秋賑之數若以各穀言之雖與帥臣狀本少有差爽而折租計之則別無相左願納穀物旣有該營之踏印公文私賑石數詳載衆民之請褒等狀兩人之捐財補賑果爲的實敎以兩人捐財濟饑義氣可尙觀於道狀論列實蹟又如此令該曹論理草記稟處○兵曹啓言卽伏見慶尙監司趙鎭宅統營設賑時願納及私賑人穀物數爻査實啓本則金德秋願納米爲二百九十一石租爲二百七十二石零卓萬胤私賑米爲一百三十六石零租爲一百六十石零若以各穀言之雖與帥臣狀本少有差爽折租計之則別無相左云矣考見前統制使李潤慶畢賑狀本則金德秋願納穀爲一千石卓萬胤私賑穀爲五百石矣海浦土校之捐財補賑極爲可嘉參以前例宜有區別論賞之擧營校嘉善金德秋合施實職除授之典唐浦土校嘉善卓萬胤合施賞加之典恭俟上裁而當初帥臣之穀物數爻論列也米租石數據實載錄若謂之折租則千石五百石可也初不區別混稱至此奏御文字何等謹嚴不審之失宜有警飭請前統制使李潤慶從重推考允之敎曰加資及實職待開門皆以口傳擧行待下批卽爲分付
정조 17년 · 강
命湖南伯嚴飭順天光陽兩倅來頭贖罪之方仍命敗船沙格等中路逗遛之罪令地方官添問目嚴覈得情
정조 17년 · 목
戶曹啓言光陽順天兩邑田稅船一隻致敗事因忠淸監司李亨元狀啓本曹覈啓判付內有光陽順天下去船隻果能趁期下去而該邑故爲緩裝晩發則該倅等依回啓罷拿萬一中路逗遛罪在船人其委折先爲關問該道詳査報來後草記稟處之命故船隻之下往月日兩邑之裝發早晩一一詳査回移之意發關矣卽接該監司權▣回移則以爲兩邑裝載監色及沙格等捉致嚴覈則沙工李重祥李千已金千右等所告內三月十一日到光陽縣十三四兩日畢裝載十七日發船行到二十里許獐島乃順天地方故留泊而以順天穀運來添載之意告于光陽官移文順天府則該府以爲行船歷路旣過海倉不必陸運以貽民弊以此相持果爲遲滯多日同月二十七日李重祥躬往順天府以晦潮前裝載發船之意納侤則順天府始爲修送陳省伊後適値風雨四月初九日始到距順天海倉十餘里地其間又有淺灘故不得已十六日爲始以二三十石容載之小船次次運穀至二十日畢裝二十五日發船連因風勢之不順六月始到瑞山云光陽監官李宅吾色吏尹五三等所告內三月十二日李重祥船隻果爲來到十三日始裝十四日畢載十七日卽爲發送矣以順天稅穀添載事屢次往復以致數旬遲滯四月初九日發船云順天監官朴思儉色吏申泰俊等所告內獐島雖是本府地方相距爲三十里不可動發疲民轉輸半千石穀物歷路逢載之意回移光陽矣同月二十七日該沙工李重祥來到本府以晦潮前裝發爲言故本府果以三月二十七日裝載二十九日發船之意修報粘移而伊後又無消息連加催促則四月初九日始爲來到而水淺有嶼無以直扺於海倉故十六日潮滿後始以小小葉艇次次流運二十日畢裝二十五日發船云今以沙格等所告參互於監色之招則船隻來泊雖未及於二月及到於三月望前船發亦在於三月十七日則光陽裝載本非稽滯而至於順天添載一款自光陽上京水路歷過於該邑海倉則船人輩不欲歷路逢載必欲流運者固已怪駭光陽官又不卽督飭發船乃以陸路運載之說文移於順天以致船人之遲滯者亦甚駭然順天府之不待船隻之來到只憑沙格之口告指日修報終至爽實揆以事體極爲驚駭沙格之自順天發船後站站留滯五月二十五日始過本道境前後逗遛之罪專在於船人順天府早捧稅穀遲待船到則雖不可責之以晩裝只憑船人之告徑發粘移之報以致登啓日子之差爽者萬萬駭然當該監色爲先自本營嚴加懲治沙格旣經對質還爲押送于敗船地方官使之依例擧行云今以道査觀之船到於三月十二日畢裝於本月十七日則光陽縣稅穀不可謂之晩裝順天府則四月十六日爲始二十日畢裝則似不免晩裝之罪且不待船發先送粘移於營門以致上聞日子之相左極爲駭然而其間近一朔逗遛罪實在於船人責不歸於邑倅光陽縣監李祖範順天府使洪述祖罷拿一款更待處分至於船格之稱以風勢不順已自離發光陽歷過順天之日惟意淹滯乃於五月二十五日始過湖南沿境者其罪狀萬萬痛駭今旣還爲押送令敗船地方官添問目嚴覈得情繩以當律以爲礪他之地何如允之敎曰順天之晩裝實由於光陽之怠忽不可以裝發之遲速定其罪之輕重況順倅之治聲日播光宰之疵聞不已者乎然揆以刑政亦難一勘一否竝施申令之典使各贖罪於來頭事分付道伯另加嚴飭
정조 17년 · 강
勘放前承旨兪漢寧
정조 17년 · 목
義禁府啓言時囚罪人兪漢寧依律文杖七十公罪收贖放送
정조 17년 · 강
命承旨徐有秉遞差前承旨兪漢寧仍任
정조 17년 · 목
自初六日至初十日中部涉疑疾二十五名出幕郊外東部無西部涉疑疾八十四名內方痛六名向差二十四名已差四十五名已差還入九名出幕三十八處南部涉疑疾八百八十五名內方痛一百七十二名向差四百五十七名已差一百七十名已差還入八十四名死亡二名出幕二百七處北部涉疑疾四百四十三名內方痛八十六名向差一百名已差八十名已差還入一百七十名死亡七名出幕七十二處東活人署涉疑疾六名內方痛一名向差二名已差還入三名西活人署涉疑疾七名內方痛一名向差三名已差還入三名以上疾人一千四百二十五名內方痛二百六十六名向差五百八十六名已差二百九十五名已差還入二百六十九名死亡九名出幕三百十七處
정조 17년 · 강
命進御淸肺湯一貼依前方煎入
정조 17년 · 목
政院啓言卽者校理魚用謙以其親病陳疏徑出而原疏有涉禁者纔已退却矣所當直捧禁推傳旨而此與無瑞徑出有異請推考警責允之
정조 17년 · 강
命露梁別將金重玉嚴棍望海亭守直人等照法懲治
정조 17년 · 목
舟橋司啓言卽接露梁別將金重玉所報則行宮小次昨日初更點火時生火東西春舌及將椽至於延燒故別將多率鎭屬卽時撲滅大廳與房堗幸爲無事云今此行宮所重何如而常時不能檢飭致有此失火之擧已萬萬驚駭而及其失火之後不卽報來者亦極駭然請該別將金重玉令該府拿問重勘守直人等移送法司另加査實照法嚴繩臣文淳與都廳臣李鴻運卽爲出往看審形止後令該營以爲擇日修葺之地敎以始不愼火將至薫爇旋卽撲救畢竟無事其罪不可不懲所爲亦不可不恕該別將嚴棍守直人等照法分等處置○壯勇營啓言露梁望海亭南邊行閣昨日初昏失火雖卽撲救而頗有傷損處云該鎭別將不勤看護致有此意外之事請爲先汰去令攸司從重勘處失火人及守直員役等幷令該曹照律嚴治敎以依舟橋司草記批旨施行
정조 17년 · 강
命時囚李光燮保放待回啓取招勘律
정조 17년 · 목
義禁府啓言忠淸前兵使李光燮原情以爲今因戢盜之事自陷罔赦之罪惶隕震越求死不得而又以餉米四百石貸用及軍器疏虞事至登繡衣書啓論其罪犯合被萬殞本營城堞限十年完築事狀聞定式後每年當築時劃得物力每患不足領役校吏卒以下各色匠募等糧米無以拮據軍餉米分條中貸用已成謬例故果爲貸出一百六十石而八十石零已下於浮石及已築之役遺在七十石零傳授於新兵使且値昨年大歉營需雜役等米不得如數準捧各項放下極爲艱乏萬不獲已分條中推移支放者爲四十石本州昨年捧糴拘於民勢無論營邑多以代錢而以四兩定價仍以此價分給故上項二百石亦以每石四兩願受人處依他還例以錢換分以爲待秋幷耗還納之地而本營營屬自來貧殘又當災年尤無所賴等訴畓至賑年別還雖有禁令在前如今之時多有已行之例許多營屬之略略分給恐合於一視賙恤之道故亦於分條中題給二百石前後合爲四百石因循謬例誠非獲已而歸之那移實爲驚懍軍器則待罪半年未及經紀莫效圖報之誠徒積溺職之罪云旣因他罪有捧供後遠竄之命請上裁敎以又有淸州黃白簽丁事査啓來到姑未回下者保放待回啓添問目取招勘律
정조 17년 · 강
藥院問候啓賜批仍命湯劑煎入